Hay-on-Wye

**Hay-on-Wye** (walisisk: *Y Gelli Gandryll*), i dagligtale kun omtalt som **Hay**, er en markedsby og et lokalsamfunn i Powys i Wales. Den kalles ofte *bøkenes by*, ettersom den har hele tjue bokhandlere, hvorav de fleste selger brukte bøker. Med bare omkring 2059 innbyggere ved folketellingen i 2021 er det ingen andre steder som kommer i nærheten av dette forholdet mellom antall bokhandler og innbyggere. Den er Wales’ nasjonale bokby og stedet for den årlige Hay Festival.

Bybebyggelsen strekker seg over grensen til England, der den heter Cusop. De to delene administreres hver for seg. Hay-on-Wye er vennskapsby med Redu, en landsby i den belgiske kommunen Libin, og med vestafrikanske Timbuktu i Mali.

## Beliggenhet

Byen ligger på den sørøstlige bredden av elven Wye og innenfor den nordøstligste spissen av Brecon Beacons nasjonalpark, like nord for Black Mountains. Byen ligger like på den walisiske siden av grensen til Herefordshire i England, her definert av bekken Dulas Brook. Der bekken møter elven Wye like nord for byen, fortsetter grensen nordover langs elven. Wye var grensen mellom de tidligere grevskapene og distriktene Radnorshire og Brecknockshire, med Hay som lå i sistnevnte.

Det tilstøtende sognet Cusop ligger på den engelske siden av elven Dulas Brook, og deler av byområdet Hay krysser nå grensen til sognet Cusop. Den nærmeste byen er Hereford, grevskapsby i Herefordshire, omtrent 35 km østover. Hereford fungerer som poststed for Hay, slik at den offisielle postadressen er "Hay-on-Wye, Hereford", til tross for at Hay ligger i Wales og Hereford i England.

## Toponymi

Stedsnavnet på bosetningen omtales først mellom 1135 og 1147 som *Haya*; i 1299 brukes navnet *La Haye*. På 1500-tallet ble det ganske enkelt kalt *Hay*, og bruken av elven som et suffiks er et senere tillegg. I 1215 ble et walisisk navn, *Gelli*, registrert, og *Gelli gandrell* i 1614; de to navnene kan ha blitt brukt samtidig i 1625. Det engelskspråklige navnet Hay er avledet fra gammelengelsk *hæg*, som muligens betyr et «inngjerdet område» og et substantiv brukt i sen angelsaksisk og normannisk tid for en innhegning i en skog. Det walisiske ordet *celli* (lenisert (lydforskyvelse) til *Gelli*) har en rekke betydninger, eksempelvis skogkledde områder av ulik utstrekning.

Det juridiske navnet på lokalsamfunnet er Hay framfor Hay-on-Wye. I 1947 endret General Post Office navnet på poststedet fra Hay til Hay-on-Wye. Endringen av postadresse endret ikke navnet på bydistriktet som da dekket byen, som beholdt navnet Hay og senere ble omgjort til et lokalsamfunn kalt Hay i 1974.

## Bøkenes by

Hay-on-Wye er et reisemål for bibliofile (bokelsere) i Storbritannia, med to dusin bokhandlere, mange som selger spesialbøker og brukte bøker, selv om antallet har sunket kraftig de siste årene, og mange har blitt generelle antikvitetsbutikker og lignende. Hay-on-Wye var allerede godt kjent for sine mange bokhandlere før festivalen ble lansert. Richard Booth åpnet sin første butikk der, kalt The Old Fire Station, i 1962,og på 1970-tallet hadde Hay fått kallenavnet «Bøkenes by».

Fenomenet med bokhandler startet da Richard Booth den 1. april 1977 som et PR-stunt erklærte Hay-on-Wye som en selvstendig republikk, med seg selv som konge. At han ikke valgte den mer logiske tittelen president skyldes antagelig at det kan gjøres mer ut av en kongetittel. Han lar seg blant annet avbilde på «offisielle» fotografier med en toalettsugekopp som septer. Han innsatte også hesten sin som statsminister fra samme dato. 

Konseptet med bokby har inspirert til etableringen av Den norske bokbyen i Fjærland i Sogndal, i 1995.

## Referanser


## Eksterne lenker
* 
* Lokal turisme
* Gamle bilder og historie